CELEX: 32014D0896
Language: sk
Date: 2014-12-10 00:00:00
Title: 2014/896/EÚ: Vykonávacie rozhodnutie Komisie z  10. decembra 2014 , ktorým sa stanovuje formát, pomocou ktorého majú členské štáty informovať o vykonávaní smernice Európskeho parlamentu a Rady 2012/18/EÚ o kontrole nebezpečenstiev závažných havárií s prítomnosťou nebezpečných látok [oznámené pod číslom C(2014) 9335]  Text s významom pre EHP

12.12.2014   
            
            
               SK
            
            
               Úradný vestník Európskej únie
            
            
               L 355/55
            
         VYKONÁVACIE ROZHODNUTIE KOMISIE
   z 10. decembra 2014,
   ktorým sa stanovuje formát, pomocou ktorého majú členské štáty informovať o vykonávaní smernice Európskeho parlamentu a Rady 2012/18/EÚ o kontrole nebezpečenstiev závažných havárií s prítomnosťou nebezpečných látok
   
      
         [oznámené pod číslom C(2014) 9335]
      
   
   (Text s významom pre EHP)
   
      (2014/896/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2012/18/EÚ zo 4. júla 2012 o kontrole nebezpečenstiev závažných havárií s prítomnosťou nebezpečných látok, ktorou sa mení a dopĺňa a následne zrušuje smernica Rady 96/82/ES (1), a najmä na jej článok 21 ods. 5,
   keďže:
   
               (1)
            
            
               V článku 21 ods. 2 smernice 2012/18/EÚ sa členským štátom ukladá povinnosť predložiť do 30. septembra 2019 a potom každé štyri roky Komisii správu o implementácii tejto smernice.
            
         
               (2)
            
            
               Komisia zostavila dotazníky, v ktorých vymedzila súbor informácií, ktoré majú členské štáty sprístupniť na účely predkladania správ o vykonávaní smernice.
            
         
               (3)
            
            
               Prvé vykazované obdobie by sa malo vzťahovať na obdobie od 1. júna 2015, keď smernica nadobudne úplnú uplatniteľnosť v členských štátoch, do 31. decembra 2018, aby členské štáty mali dostatočný čas posúdiť zhromaždené informácie a predložiť ich Komisii do 30. septembra 2019. Nasledujúce štvorročné vykazované obdobie sa bude vzťahovať na obdobia od 1. januára prvého roka vykazovaného obdobia do 31. decembra štvrtého roka vykazovaného obdobia.
            
         
               (4)
            
            
               Opatrenia stanovené v tomto rozhodnutí sú v súlade so stanoviskom výboru zriadeného článkom 22 smernice Rady 96/82/ES (2),
            
         PRIJALA TOTO ROZHODNUTIE:
   Článok 1
   Členské štáty predkladajú správu o vykonávaní smernice 2012/18/EÚ v súlade s článkom 21 ods. 2 uvedenej smernice prostredníctvom poskytnutia odpovedí na dotazník v prílohe k tomuto rozhodnutiu (3).
   Článok 2
   Toto rozhodnutie je určené členským štátom.
   
      V Bruseli 10. decembra 2014
      
         
            Za Komisiu
         
         Karmenu VELLA
         
            člen Komisie
         
      
   
   
      (1)  Ú. v. EÚ L 197, 24.7.2012, s. 1.
   
      (2)  Smernica Rady 96/82/ES z 9. decembra 1996 o kontrole nebezpečenstiev veľkých havárií s prítomnosťou nebezpečných látok (Ú. v. ES L 10, 14.1.1997, s. 13).
   
      (3)  K dispozícii aj na webovej stránke Európskej komisie na adrese: http://ec.europa.eu/environment/seveso/.
   
      PRÍLOHA
      DOTAZNÍK
      1.   VŠEOBECNÉ INFORMÁCIE
      
               
                  1.
               
               
                  Uveďte informácie o hlavných príslušných orgánoch zodpovedných za presadzovanie smernice 2012/18/EÚ. Informácie by mali minimálne zahŕňať kontaktné údaje a hlavné úlohy (monitorovanie bezpečnostných správ, územné plánovanie, domino efekt, zostavenie a vykonávanie vonkajších havarijných plánov, kontroly, informácie verejnosti, sankcie). Alternatívna možnosť: uveďte odkaz na predchádzajúcu správu, ak nedošlo k žiadnym podstatným zmenám.
               
            
               
                  2.
               
               
                  Uveďte, kedy sa naposledy aktualizovali informácie o podnikoch vzhľadom na ich zahrnutie do databázy (e)SPIRS.
               
            2.   DOMINO EFEKT (ČLÁNOK 9 SMERNICE 2012/18/EÚ)
      Koľko skupín podnikov, pri ktorých by sa riziko závažnej havárie alebo jej následky mohli zhoršiť z dôvodu zemepisnej polohy a blízkosti takýchto podnikov a ich zásob nebezpečných látok, sa zistilo na konci vykazovaného obdobia podľa článku 9 smernice 2012/18/EÚ?
      3.   BEZPEČNOSTNÁ SPRÁVA (ČLÁNOK 10 SMERNICE 2012/18/EÚ)
      
               
                  1.
               
               
                  Predložili bezpečnostnú správu všetky podniky vyššej úrovne, ktoré mali túto povinnosť? Ak nie, koľké správu nepredložili?
               
            
               
                  2.
               
               
                  Boli všetky bezpečnostné správy v priebehu uplynulých piatich rokov aktualizované? Ak nie, koľko podnikov vyššej úrovne, ktoré boli povinné bezpečnostnú správu aktualizovať, tak neurobilo?
               
            4.   HAVARIJNÉ PLÁNY (ČLÁNOK 12 SMERNICE 2012/18/EÚ)
      
               
                  1.
               
               
                  Zostavili sa vonkajšie havarijné plány pre všetky podniky vyššej úrovne, pre ktoré to bolo počas vykazovaného obdobia povinné? Ak nie, pre koľko podnikov vyššej úrovne sa nezostavili vonkajšie havarijné plány?
               
            
               
                  2.
               
               
                  Pri koľkých podnikoch vyššej úrovne orgány rozhodli, že nie je potrebné zostaviť vonkajší havarijný plán podľa článku 12 ods. 8 smernice 2012/18/EÚ?
               
            
               
                  3.
               
               
                  V prípade, ak odpoveď v bode 4.2 znie jeden alebo viaceré, uveďte odôvodnenie, ktoré v jednotlivých prípadoch poskytol príslušný zodpovedný orgán.
               
            
               
                  4.
               
               
                  Otestovali sa v priebehu uplynulých troch rokov vonkajšie havarijné plány vo všetkých dotknutých podnikoch vyššej úrovne? Ak nie, v koľkých prípadoch sa vonkajší havarijný plán neotestoval?
               
            
               
                  5.
               
               
                  Uveďte informácie o hlavných opatreniach na konzultácie s dotknutou verejnosťou o vonkajších havarijných plánoch.
               
            
               
                  6.
               
               
                  Objasnite v stručnosti spôsob, akým sa vonkajšie havarijné plány testujú (napr. čiastočný test, úplný test zahŕňajúci záchranné služby, test pomocou počítača, atď.) Špecifikujte kritériá zohľadnené pri posudzovaní primeranosti vonkajšieho havarijného plánu.
               
            5.   ÚZEMNÉ PLÁNOVANIE (ČLÁNKY 13 A 15 SMERNICE 2012/18/EÚ)
      
               
                  1.
               
               
                  Uskutočnili sa v priebehu vykazovaného obdobia konzultácie s dotknutou verejnosťou o všetkých konkrétnych jednotlivých projektoch (nové podniky, podstatné zmeny v existujúcich podnikoch, nové trendy okolo existujúcich podnikov) a o všeobecných plánoch alebo programoch týkajúcich sa nových podnikov alebo nových trendov okolo existujúcich podnikov? Ak nie, poskytnite súhrnnú správu o hlavných dôvodoch jednotlivých prípadov neuskutočnenia konzultácií s verejnosťou.
               
            
               
                  2.
               
               
                  Nepovinné: Sú vo vašej vnútroštátnej legislatíve stanovené koordinované alebo spoločné postupy na splnenie požiadaviek týkajúcich sa územného plánovania podľa smernice Seveso a požiadaviek vyplývajúcich z iných právnych predpisov, ako napríklad zo smerníc Európskeho parlamentu a Rady 2011/92/EÚ (1) a 2001/42/ES (2)?
               
            6.   INFORMÁCIE O BEZPEČNOSTNÝCH OPATRENIACH (ČLÁNOK 14 SMERNICE 2012/18/EÚ A PRÍLOHA V K NEJ)
      
               
                  1.
               
               
                  Sprístupňovali sa počas uplynulých piatich rokov informácie o bezpečnostných opatreniach a o tom, ako sa správať v prípade havárie, verejnosti aktívnym spôsobom v prípade všetkých podnikov vyššej úrovne? Ak nie, v prípade koľkých podnikov vyššej úrovne sa informácie neposkytli?
               
            
               
                  2.
               
               
                  Uveďte, kto (prevádzkovateľ, orgány) sprístupňuje informácie uvedené v bode 6.1, a ak je to možné, aj akým spôsobom (napríklad prostredníctvom brožúr, letákov, elektronickou poštou, SMS od prevádzkovateľa alebo orgánov).
               
            
               
                  3.
               
               
                  Sú informácie uvedené v prílohe V k smernici 2012/18/EÚ nepretržite k dispozícii pre všetky podniky, a to aj v elektronickej podobe a v prípade potreby aktualizované? Ak nie, uveďte percentuálny podiel podnikov, pre ktoré to neplatí, a opatrenia na vyriešenie nedostatkov.
               
            
               
                  4.
               
               
                  Uveďte, kto (prevádzkovateľ, orgány) sprístupňuje informácie uvedené v bode 6.3, a ak je to možné, aj akým spôsobom (napríklad oznamy, webové stránky prevádzkovateľa alebo orgánov).
               
            
               
                  5.
               
               
                  Pri koľkých podnikoch sa na konci vykazovaného obdobia vychádza z predpokladu, že majú potenciál závažnej havárie s cezhraničným účinkom? V koľkých prípadoch sa relevantné informácie poskytli členským štátom, ktoré by haváriou mohli byť zasiahnuté?
               
            7.   KONTROLY (ČLÁNOK 20 SMERNICE 2012/18/EÚ)
      
               
                  1.
               
               
                  Na akej úrovni alebo úrovniach sa zostavili plány kontroly? Sprístupnili sa verejnosti alebo poskytli sa verejnosti elektronickou cestou informácie o tom, kde si možno vyžiadať podrobnosti o plánoch kontrol? Nepovinné: V prípade, že sú uverejnené na internete, uveďte odkaz.
               
            
               
                  2.
               
               
                  Zostavili sa programy bežných kontrol vrátane frekvencie prehliadok na pracovisku pre všetky podniky? Poskytli sa verejnosti informácie o dátume poslednej prehliadky na pracovisku alebo odkaz na to, kde je tento údaj k dispozícii v elektronickej forme? Nepovinné: V prípade, že sú uverejnené na internete, uveďte odkaz.
               
            
               
                  3.
               
               
                  V prípade koľkých podnikov vyššej úrovne je program kontrol vrátane frekvencie prehliadok na pracovisku založený na systematickom posudzovaní nebezpečenstva závažnej havárie v dotknutom podniku? V koľkých sa vykonáva prehliadka na pracovisku každý rok?
               
            
               
                  4.
               
               
                  V prípade koľkých podnikov nižšej úrovne je program kontrol vrátane frekvencie prehliadok na pracovisku založený na systematickom posudzovaní nebezpečenstva závažnej havárie v dotknutom podniku? V koľkých sa vykonáva prehliadka na pracovisku minimálne každé tri roky?
               
            
               
                  5.
               
               
                  Stanovujú sa vo vnútroštátnej legislatíve alebo administratívnych usmerneniach koordinované alebo spoločné kontroly spolu s kontrolami vykonávanými podľa právnych predpisov Únie (napr. podľa smernice o priemyselných emisiách)?
               
            8.   ZÁKAZ PREVÁDZKY, SANKCIE A INÉ DONUCOVACIE NÁSTROJE (ČLÁNOK 19 A 28 SMERNICE 2012/18/EÚ)
      
               
                  1.
               
               
                  V koľkých podnikoch sa prevádzka alebo uvedenie do prevádzky vo vykazovanom období zakázali?
               
            
               
                  2.
               
               
                  Koľko iných typov donucovacích opatrení sa prijalo vo vykazovanom období? Uveďte, aké typy opatrení sa najčastejšie využívajú (napr. zákaz prevádzky, administratívne sankcie, sankcie alebo iné opatrenia). Ak je to možné, uveďte štatistický prehľad.
               
            9.   PRÍSTUP K SPRAVODLIVOSTI (ČLÁNOK 23 SMERNICE 2012/18/EÚ)
      Vysvetlite, ako sa zabezpečilo dodržiavanie článku 23 smernice 2012/18/EÚ o prístupe k spravodlivosti a opíšte skúsenosti s uplatňovaním tohto článku získané počas vykazovaného obdobia.
      10.   ĎALŠIE INFORMÁCIE
      Nepovinné: Uveďte akékoľvek dodatočné informácie týkajúce sa smernice Seveso, skúseností s uplatňovaním právnych predpisov, správ atď., ktoré môžu byť dôležité a možno ich poskytnúť verejnosti, konkrétne v týchto oblastiach:
      
                  a)
               
               
                  poučenia z havárií a nehôd, aby sa zabránilo ich opakovaniu;
               
            
                  b)
               
               
                  IT nástroje na monitorovanie vykonávania smernice a poskytovanie a spoločné využívanie údajov;
               
            
                  c)
               
               
                  predpisy podobné smernici Seveso (z hľadiska oznamovania činností, požiadaviek vzhľadom na riadenie bezpečnosti, bezpečnostné správy, informácie verejnosti, havarijné plány a kontroly), ak sú relevantné a uplatňujú sa na zariadenia a činnosti, na ktoré sa nevzťahuje smernica 2012/18/EÚ, napríklad potrubia, prístavy, zriaďovacie stanice, zariadenia na mori, prieskum ťažby plynu, ťažba atď.
               
            
         (1)  Smernica Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie (Ú. v. EÚ L 26, 28.1.2012, s. 1).
      
         (2)  Smernica Európskeho parlamentu a Rady 2001/42/ES z 27. júna 2001 o posudzovaní účinkov určitých plánov a programov na životné prostredie (Ú. v. ES L 197, 21.7.2001, s. 30).